Quart-festivaalin päänäyttämö vuonna 2009
**Quart** eli **Quart-festivalen** oli vuosina 1991–2007 ja 2009 järjestetty suuri monipäiväinen musiikkifestivaali Kristiansandissa, Norjassa, joka keskittyi pop-, rock-, metal-, hip hop- ja elektroniseen musiikkiin. Se järjestettiin heinäkuun alussa. Festivaali keräsi enimmillään 50 000 – 67 000 kävijää. Festivaali meni konkurssiin ja peruutettiin vuonna 2008. Se pidettiin jälleen kesällä 2009, mutta sen järjestänyt organisaatio meni suurien tappioiden myötä konkurssiin samana vuonna.

Historia
--------

Festivaali pidettiin ensimmäistä kertaa Kristiansandin kaupungin 350-vuotisjuhlien yhteydessä nuorisolle suunnattuna tapahtumana nimellä *Quadradurmusivalen* vuonna 1991. Pääesiintyjänä oli Bel Canto. Ensimmäisinä järjestäjina olivat Torleif "Toffen" Gunnufsen, josta myöhemmin tuli festivaalin kantava voima, sekä Dagny Geveld Løvdahl.

Nimi muutettiin *Quart-festivalen*:iksi seuraavana vuonna ja alkuvuosina ohjelma koostui pääosin norjalaisista yhtyeistä. Ensimmäiset kaksi vuotta festivaali oli kolmipäiväinen.

Vuonna 1994 festivaaleilla esiintyi ensimmäinen ulkomainen yhtye, brittibändi Spiritualized. Samana vuonna festivaali erosi Kristiansandin kaupungin hallinnasta ja sen hoitamiseksi perustettiin itsenäinen säätiö. Toffen Gunnufsen nimitettiin festivaalin johtajaksi. Festivaali laajeni nelipäiväiseksi.

Vuonna 1996 Quart koki ensimmäisen suuren kriisinsä tehden miljoonatappiot. Pääesiintyjiä olivat Beck, Foo Fighters ja Massive Attack. Trygve Eftestøl osti oikeudet festivaalin tuottoihin. Seuraava vuosi oli jälleen taloudellinen katastrofi alle 20 000 lipun myynteineen huolimatta nimekkäistä pääesiintyjistä kuten Suede ja Rage Against The Machine. Vuonna 2003 säätiöön siirrettiin viisi miljoonaa kruunua uudesta *Quart Rett* -osakeyhtiöstä. Seuraavana vuonna festivaali sai viisi miljoonaa kruunua tukea kaupungin Cultiva-kulttuurisäätiöltä.

Vuosi 2006 oli eräs onnistuneimmista festivaaleista sekä sisällöllisesti että yleisömääriltään. Pääesiintyjiä olivat Tool, Pharell, Depeche Mode, Kanye West sekä Muse. Samana vuonna Toffen jätti festivaalin ryhtyen perustamaan uutta Hove-musiikkifestivaalia Arendalissa.

Vuonna 2007 festivaalia johtivat Helge Josdal ja Jørgen Skauge. Cultiva-säätiö ja *Kristiansand Næringsselskap* tukivat tapahtumaa 12 miljoonalla kruunulla heinäkuun alussa, jotta se ei olisi mennyt konkurssiin. Pääesiintyjänä oli The Who. Joulukuussa 2007 festivaaliin annettiin kahdeksan miljoonaa kruunua lisätukea. Keväällä 2008 romahtaneen ennakkolipunmyynnin jälkeen festivaali peruutettiin ja se meni konkurssiin. Yksityishenkilöt olivat ostaneet ennakkoon vain hieman yli 2000 lippua myyntitavoitteen ollessa 30 000. Kesäkuussa 2008 Quartin oikeudet osti ryhmä investoijia, keulahahmonaan liikemies Arild Buli.

Bulin johdolla festivaali järjestettiin jälleen viisipäiväisenä kesä-heinäkuun vaihteessa 2009, pääesiintyjinä Marilyn Manson, Black Eyed Peas, Korn, Slash, Ozzy Osbourne ja Young Jeezy. Konsertteihin myytiin noin 67 000 lippua. Festivaalista vastuussa olevat organisaatiot julistettiin konkurssiin 5. lokakuuta Kristiansandin käräoikeudessa, muun muassa festivaalin työntekijöille maksamatta jääneiden 2,7 miljoonan kruunun palkkasaatavien vuoksi. Kokonaisuutena festivaali tuotti noin 30 miljoonan kruunun tappiot, mitä pidetään eräinä maan suurimmista festivaalitappioista kautta aikojen.

Kritiikki
---------

Festivaaliin suhtautuminen on ollut ajoittain ristiriitaista. Vuonna 2004 avoimen konsertin yhteydessä esiintymislavalla tapahtui julkinen sukupuoliyhdyntä Cumshots-yhtyeen esiintyessä, joka sai muun muassa silloisen kaupunginjohtajan valittelemaan tapahtunutta. Tapahtuman nauttimaa julkista tukea ja paikkakunnan kristilliseksi mainitulle yleisilmeelle vieraaksikin sanottua kulttuuriantia on myös kritisoitu voimakkaasti vaikka sitä toisaalta on pidetty tärkeänä paikkakunnan imagolle ja elinkeinoelämälle.

Festivaali oli aikoinaan tunnettu innovatiivisuudestaan, mutta viimeisinä vuosina - erityisesti Toffen Gunnufsenin lähdettyä - sitä kritisoitiin kyvyttömyydestä nostaa esiin uusia mielenkiintoisia esiintyjiä vakiintuneiden nimien sijaan.

Lähteet
-------

1. 1 2 3  Odd Uleberg, Ola Mjaaland: Fantastisk å være kvitt Quart *Fædrelandsvennen*.  7. kesäkuuta 2008. Viitattu 13. elokuuta 2008. (norjaksi)[vanhentunut linkki]
2. 1 2 3  NTB: 15 millioner i minus for Quart-festivalen *Dagbladet.no*.  15.7.2009. Dagbladet. Viitattu 21.10.2009. (norjaksi)
3. 1 2 3 4 5 6  Quarts historie *Fædrelandsvennen*.  6. kesäkuuta 2008. Kristiansand. Viitattu 13. elokuuta 2008. (norjaksi)[vanhentunut linkki]
4. ↑  Amund Hestsveen: Buli lover Quart-happening *Fædrelandsvennen*.  5. heinäkuuta 2008. Viitattu 13. elokuuta 2008. (norjaksi)[vanhentunut linkki]
5. 1 2 3  Torgeir Eikeland: Buli har løyet hele veien.  *Fædrelandsvennen*, 20.10.2009, 135. vsk, nro 243, s. Del 2, 4-5. Kristiansand:  Fædrelandsvennen.   (norjaksi)
6. 1 2  Ida Knutsen, Jonas Tjersland: Raser etter sex-stuntet *VG*.  7. heinäkuuta 2004. Viitattu 13. elokuuta 2008. (norjaksi)
7. ↑  Sarah Sørheim: Hove banker Quart *Kultur*.  15. helmikuuta 2007. NRK. Viitattu 13. elokuuta 2008. (norjaksi)
8. ↑  Bernt Pedersen: Takk til Quart *Dagsavisen*.  29. kesäkuuta 2007.  (norjaksi)[vanhentunut linkki]

Aiheesta muualla
----------------

* Quart-festivaalin sivusto